RESOLUCIÓN do 27 de novembro de 2023, da Secretaría Xeral Técnica da Consellería de Infraestruturas e Mobilidade, pola que se dá publicidade dunha encomenda de xestión de carácter técnico á Axencia Galega de Infraestruturas para a execución da obra da terminal de autobuses e do aparcadoiro subterráneo da estación ferroviaria integradas na área de transporte intermodal de Lugo, cofinanciada nun 60 % polo Fondo Europeo de Desenvolvemento Rexional no marco do programa operativo Feder Galicia 2021-2027.
Consellería de Infraestruturas e Mobilidade — III. Outras disposicións — 11/12/2023

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión de carácter técnico da Consellería de Infraestruturas e Mobilidade á Axencia Galega de Infraestruturas para a execución da obra da terminal de autobuses e do aparcadoiro subterráneo da estación ferroviaria integradas na área de transporte intermodal de Lugo, cofinanciada nun 60 % polo Fondo Europeo de Desenvolvemento Rexional no marco do programa operativo Feder Galicia 2021-2027, que ten as seguintes características:
1. Obxecto: esta encomenda terá por obxecto a realización das seguintes actuacións:
• Respecto do contrato de obra:
– Participar na mesa de contratación designada para a licitación da obra da terminal de autobuses e do aparcadoiro subterráneo da estación ferroviaria integradas na área de transporte intermodal de Lugo. A participación concretarase mediante a proposta de vogais coa cualificación técnica necesaria para participar neste órgano de asistencia e lle sexan solicitados polo órgano de contratación para o seu nomeamento por este.
– A elaboración dos informes de carácter técnico que en relación co procedemento de adxudicación deste contrato sexan solicitados polo órgano encomendante.
– A dirección de obra e funcións de responsable do contrato nos termos do artigo 62 da LCSP do referido contrato.
• Respecto dos contratos de servizo complementarios do contrato de obra, en concreto, o contrato do servizo de control e vixilancia das obras e o contrato do servizo de coordinación de seguridade e saúde, encoméndanse as seguintes funcións de carácter técnico:
– Participar na mesa de contratación designada para a licitación dos contratos accesorios da obra da terminal de autobuses e do aparcadoiro subterráneo da estación ferroviaria integradas na área de transporte intermodal de Lugo. A participación concretarase mediante a proposta de vogais coa cualificación técnica necesaria para participar neste órgano de asistencia e lle sexan solicitados polo órgano de contratación para o seu nomeamento por este.
– A elaboración dos informes de carácter técnico que en relación co procedemento de adxudicación destes contratos que lle sexan solicitados polo órgano encomendante.
– O exercicio da función de responsable do contrato nos termos do artigo 62 da LCSP dos referidos contratos.
O exercicio das funcións encomendas e os correspondentes documentos que se realicen serán emitidos por persoal técnico cualificado da AXI.
2. Natureza e alcance da xestión encomendada: esta encomenda ten natureza intersubxectiva ao ser a Consellería de Infraestruturas e Mobilidade e a AXI órganos pertencentes á mesma consellería con personalidade xurídica propia.
3. Prazo de vixencia: a presente encomenda está vinculada ao contrato de obra para a execución da terminal de autobuses e do aparcadoiro subterráneo da estación ferroviaria integradas na área de transporte intermodal de Lugo, e aos seus contratos de servizo complementarios, polo que a súa duración finalizará co fin de execución destes.
4. Supostos de finalización anticipada: por incumprimento total ou parcial dalgunha das partes ou por mutuo acordo.
5. Taxas: a encomenda non liquidará ningunha taxa a favor da AXI en concepto de custo polos servizos que se van prestar en desenvolvemento desta.
Santiago de Compostela, 27 de novembro de 2023